Veiligheid op Tafelberg ‘n kopseer | Maroela Media
Vyf aanvalle op Tafelberg in Kaapstad die afgelope jaar lei tot besorgdheid oor stappers en fietsryers se veiligheid in die gebied.
Rhodes Memorial, Duiwelspiek, Leeukop en Signal Hill is glo gebiede wat veral deur misdadigers geteiken word, het Cape Times Vrydag berig. In 2007 was daar 21 aanvalle op 70 mense. Dit het in 2009 afgeneem na 10 aanvalle, maar in 2011 tot 38 voorvalle gestyg. Daar was in 2012 16 voorvalle aangemeld. Dié daling word toegeskryf aan die polisie se betrokkenheid en ŉ toename van die aantal gewapende bewaarders wat die gebied patrolleer.
Bestuursliggame wat stappers en fietsryers verteenwoordig, het onlangs vergader om die misdaadneigings en maniere om veiligheid te bevorder, te bespreek. “Net soveel as wat ons vir hulle kyk, kyk hulle vir ons. Sodra hulle sien dat ŉ uitkykpunt nie beman word nie, slaan hulle toe,” het André van Schalkwyk, woordvoerder van Table Mountain Watch, gesê. Luidens die verslag is daar by die vergadering besluit dat die berg so veel as moontlik gebruik moet word, aangesien meer aktiwiteit op die berg dit moeiliker vir die misdadigers sal maak om vrylik rond te beweeg.